ECAD6010 		Kia Necke, 1901582









Cylch 3 Astudiaethau Proffesiynol ac Addysgegol: 
Ymchwilio i’r Dysgu: 
beth, sut a pham ydw i’n addysgu?

Prosiect Ymchwil ar raddfa fechan yn canolbwyntio ar ddiddordeb proffesiynol.


Nifer o eiriau: 4,599
	Targedau
	Fy ymateb
	Enghraifft

	Edrych ar gyfeirnodi, yn enwedig y defnydd o enw awdur tu mewn i'r cromfachau ar ddiwedd brawddeg.

	Ail edrych trwy’r llawlyfr Harvard i wirio fy nghyfeirnodi. 

	Defnyddiais gromfachau o amgylch enw ‘(Kohn, 1999)’ ar ddiwedd brawddeg. 
(Tudalen 5)

	Rhoi mwy o ystyriaeth i wendidau y strategaethau er mwyn dyfnhau edrych ar ddwy ochr y ddadl.

	Ymchwilio i ddamcaniaethwyr a llenyddiaeth sy’n anghytuno gyda’r strategaeth.
	Defnyddiais Marshall (2013) a Kohn (1999) i enwi rhai a oedd yn anghytuno gyda’r strategaethau/ddamcaniaeth.
(Tudalen 4 a 5)

Cyflwyniad
Yn ganolog i’r Cwricwlwm i Gymru mae’r pedwar diben (Llywodraeth Cymru, 2021), sef y man cychwyn a’r dyhead ar gyfer pob penderfyniad ar gynnwys a phrofiadau’r cwricwlwm a ddatblygir gan bob plentyn a pherson ifanc yng Nghymru. Mae’r dibenion hyn yn datblygu dysgwyr i fod yn gyflawnwyr uchel sy’n gosod safonau uchel iddynt eu hunain ac sy’n ceisio ac yn mwynhau her, gan eu bod yn rhan o’u dysgu ac mewn rheolaeth ohono. Ategir y pedwar diben gan sgiliau cyfannol a dylid addysgwyr eu datblygu trwy gydamseru eu gwybodaeth a'u dealltwriaeth o'r cwricwlwm, addysgeg ac asesu gan mai eu dyletswydd yw bodloni gofynion y safonau Statws Athro Cymwysedig (SAC), (Llywodraeth Cymru, 2018). Mae hyn yn berthnasol i greu a chynnal amgylchedd dysgu cadarnhaol yn yr ystafell ddosbarth sef ardaloedd lle mae ymddygiad priodol neu dda yn cael ei annog yn aml, yn ôl (Arthur- Kelly, Lyons a De Nobile, 2020, t. 4). Awgrymir un ffordd o reoli’r amgylchedd dysgu yw dal ac adnabod ymddygiad da gan ddisgyblion a fydd yn eu tro yn cadw ymddygiadau amhriodol i’r lleiaf posib. Penderfynais ymchwilio i effaith siart ymddygiad sy’n defnyddio atgyfnerthiad cadarnhaol trwy dracio gweithredoedd disgyblion mewn dosbarth dros gyfnod o amser. 

O ystyried hyn, creais gwestiwn ymchwil i archwilio ymhellach yr effeithiau o ddefnyddio strategaeth benodol i reoli ymddygiad a chadw ymgysylltiad disgyblion. Dymunais ddarganfod pa mor ddefnyddiol a buddiol yw’r dull siart ymddygiad ar gyfer ymgysylltiad disgyblion yn ystod y diwrnod a’u dealltwriaeth o ymddygiad cadarnhaol mewn ymateb i’r siart. Y cwestiwn ymchwil yw: 
“Sut gallwn ni wella ymgysylltiad ac ymddygiad dysgwyr drwy ddefnyddio siart ymddygiad yn y dosbarth?”.

Canolbwyntia’r astudiaeth ar ddosbarth gallu cymysg Blwyddyn 1 mewn ysgol gynradd yng nghanol y pentref. Llynedd, cofnodwyd bod 38.3% o’r 211 disgybl sy’n mynychu’r ysgol yn gymwys i dderbyn prydau ysgol am ddim, (Fy Ysgol Leol, 2021), nifer sy’n sylweddol uwch na’r nifer cyfartalog yng Nghymru, sef 21.3%.

Yn anffodus, oherwydd yr amgylchiadau gyda phandemig Covid-19, nid oeddem yn gallu archwilio’r cwestiwn ymchwil yn fwy manwl trwy ddau gylch astudiaeth gwers (Dudley, 2014). Y cynllun gwreiddiol oedd i gydweithio gyda chyfoed i gynhyrchu astudiaeth fanylach lle gallem addasu a newid unrhyw agweddau yn ystod y cylch cyntaf a pharatoi'n well ar gyfer yr ail gylchred. Addaswyd y dull hwn i fod yn un cylch a gynhelir yn ystafell ddosbarth yr ymchwilwr.
Trosolwg o lenyddiaeth
Ystyria Parsonson (2012) ystafell ddosbarth yn amgylchedd gyda’i ecoleg ei hun, gan gynnwys yr athro, disgyblion a’u cydberthnasau, yr offer ac ystod o weithgareddau sydd i gyd yn rhyngweithio i ddylanwadu ar ymddygiad trigolion yr ystafell. Mae'r rhain hefyd yn cynnwys yr effeithiau o brofiadau a materion o'r systemau ecolegol ehangach y maent yn byw ac yn gweithredu ynddynt. Yn yr un modd, mae'r model Lyford yn (Lyons, Arthur Kelly a Ford, 2011) yn ystyried yr un mewnbynnau i amgylchedd cadarnhaol sy'n deillio o gylchred parhaus o atgyrchedd proffesiynol. Mae’r model yn fframwaith hyblyg y gall athrawon ei ddefnyddio i sgaffaldio eu cynlluniau rheoli dosbarth eu hunain, sy'n ystyried arferion ysgol gyfan ac anghenion dysgwyr, (gweler atodiad rhan 1). Yn bennaf, mae’r model wedi’i adeiladu o amgylch safbwyntiau sy’n galluogi ymarferwyr i wneud synnwyr o ymddygiadau unigol o fewn cyd-destun cymdeithasol. Er mwyn gweithredu ar yr ymddygiadau, defnyddir strategaethau ac ymyriadau ysgol gyfan, yr ystafell ddosbarth neu rai unigol sy'n canolbwyntio ar ymddygiad plentyn penodol. Ffocws yr astudiaeth hon yw ar ddull ystafell ddosbarth, sef y siart ymddygiad.

Dyfeisiodd Thorndike (1927) ‘The law of Effect’ sy'n datgan os dilynir ymateb neu ymddygiad gan deimladau boddhaol neu bleserus, mae'n fwy tebygol o gael ei ailadrodd. Mae'r ddamcaniaeth hon, sef cyflyru gweithredol, yn seiliedig ar y syniad bod newidiadau mewn ymddygiad ar gyfer dysgu yn ganlyniad i ymateb unigolyn i ddigwyddiadau yn yr amgylchedd. Esiampl yw dysgu rhywbeth a fyddai'n cael canlyniadau ffafriol ac yna'n mabwysiadu'r ymddygiad hwn ar gyfer teimladau a chanlyniadau tebyg yn y dyfodol. Datblygodd Skinner (1988) y ddamcaniaeth ymhellach trwy gynnal arbrofion ac yn ychwanegol at ddarganfyddiad Thorndike, canfuodd y gallai cosb fod yn atgyfnerthwr hefyd, gan ei fod yn rhoi poen ac yna’n llai tebygol o gael ei ailadrodd. Enwodd Skinner y profiadau dymunol a phleserus yn atgyfnerthwyr cadarnhaol a’r profiadau a achosodd boen yn atgyfnerthwyr negyddol. Mae sticeri, bathodynnau a thystysgrifau yn enghreifftiau o atgyfnerthwyr cadarnhaol yn ôl Skinner, a’r ffordd fwyaf effeithiol o ddefnyddio’r rhain yw eu rhoi ar unwaith gan fod yr ymddygiad yn fwyaf tebygol o gael ei ailadrodd. Mae hyn hefyd yn berthnasol i atgyfnerthwyr negyddol, mae'n bwysig defnyddio strategaethau i ddisgyblu plentyn ar unwaith yn hytrach nag aros tan yn ddiweddarach gan ei fod yn fwyaf tebygol o gael ei osgoi tro nesaf. Gan gymhwyso hyn i'r siart ymddygiad, mae'n amlwg yn bwysig symud disgybl i fyny neu i lawr y siart yn syth ar ôl i ymddygiad da neu ddrwg gael ei weithredu.

Mewn cyferbyniad i’r defnydd o atgyfnerthwyr negyddol, dyweda Marshall (2012) mai'r egwyddor gyntaf i hyrwyddo cyfrifoldeb am ymddygiad yw positifrwydd gan fod plant yn dysgu mwy ac yn gwneud yn well pan fyddant yn teimlo'n dda, nid yn wael. Er y gall canlyniadau o ddefnyddio atgyfnerthwyr fod yn gadarnhaol neu'n negyddol, awgrymir dull mwy effeithiol sef defnyddio trefniadau sy'n rhagweithiol ac yn gadarnhaol trwy gyfathrebu. Mae cyfathrebu'n gadarnhaol yn lleihau straen ac yn gwella perthnasoedd trwy ddylanwadu ar newid mewn eraill, yn ôl Marshall. Wrth ystyried straen a phryder disgyblion, mae’n anodd anwybyddu bod lles disgyblion yn gwaethygu dros amser wrth i fwy o blant a phobl ifanc mynychu sesiynau cwnsela mewn ysgolion. Rhwng 2013 a 2014, roedd 10,536 o blant ledled Cymru yn mynychu sesiynau cwnsela yn yr ysgol i gefnogi ei hiechyd meddwl, cynyddodd y ffigur hwn i 11,754 o blant yn 2018, (Stats Cymru, 2022). O ystyried bod lles yn sylfaenol i iechyd cyffredinol unigolyn, mae'n hanfodol bod addysgwyr yn darparu'r strategaethau gorau a mwyaf effeithiol wrth ymdrin ag ymddygiad yn yr ystafell ddosbarth fel bod plant yn gallu goresgyn anawsterau yn llwyddiannus a chyflawni’n well yn yr ysgol.

Yn ychwanegol, anghytuna Kohn gyda’r defnydd o wobrwyo mewn lleoliadau addysgol a dadleua bod gwobrau yn arwain at blant yn teimlo eu bod yn cael eu rheoli a'u bod yn tanseilio cymhelliad cynhenid ​​plant i ddysgu ac i gyflawni, (Kohn, 1999). Honna Kohn bod gwobrau yn hynod aneffeithiol o ran cynhyrchu newidiadau parhaol mewn agweddau neu ymddygiad a dywed fod gwobrau yn rhwygo perthnasoedd, yn anwybyddu rhesymau ac yn tanseilio diddordeb. At hyn, noda athrawes The Owl Teacher (2022) bod gan blant sy'n cael eu canmol diffyg hyder ac maen nhw'n ofni mentro rhag ofn y byddan nhw'n gwneud camgymeriadau. Gan gyfeirio at theori Kohn, cytuna’r athrawes drwy ganmol disgyblion yn weledol gydag atgyfnerthwyr maen nhw’n dibynnu ar eraill am beth i'w feddwl ac angen sicrwydd yn barhaus. 

Ar y cyfan, cytuna’r gwahanol fathau o lenyddiaeth y dylai athrawon annog ymddygiad cadarnhaol disgyblion. Maent yn pwysleisio bod angen atgoffa plant i aros ar y trywydd cywir, mae angen canlyniadau arnynt ar gyfer ymddygiad negyddol, a dylem wobrwyo ymddygiad cadarnhaol. Ond nid trwy achosi straen, gofid, a chywilydd. Mae hyn yn cynnwys dangos parch at ddysgwyr drwy wrando ar eu hanghenion a chadw eu hurddas tra hefyd yn rheoli ymddygiad mewn modd cyson.


Esboniad o’r Astudiaeth Gwers
Diffinia Dudley (2014) astudiaeth gwers yn ffurf benodol o ymchwil gweithredu yn yr ystafell ddosbarth sy'n canolbwyntio ar ddatblygu ymarfer athrawon. Mae’r ymchwil yn cynnwys grwpiau o athrawon yn cynllunio, addysgu, arsylwi a dadansoddi dysgu ac addysgu mewn gwersi ymchwil. Maent yn cofnodi eu canfyddiadau dros gylchred o wersi ymchwil i arloesi neu fireinio dull addysgeg a fydd yn gwella dysgu er mwyn sicrhau dilyniant. Un rheswm dros gynnal astudiaeth gwers yn ôl Cordingley et al. (2014) yw ei fod yn cyfuno holl nodweddion dysgu proffesiynol i wella technegau addysgu a chynnydd disgyblion yn y pynciau craidd ac i ddatblygu dulliau pedagogaidd ehangach. Yn yr un ffordd, ystyria Hargreaves ac O’Connor (2018) pwysigrwydd cydweithio rhwng athrawon gan fod gwers ymchwil yn bwynt ymholi, gweithredu a gwelliant cydweithredol i greu neu addasu rhywbeth newydd i gefnogi gweledigaeth a rennir rhwng athrawon. 

Gan ystyried hyn, mae’n ymddangos bod astudiaethau gwers yn ddull effeithiol i ddatblygiad proffesiynol gan eu bod yn cael eu gyrru gan athrawon a'u bod yn sefydlu proses barhaus i athrawon fyfyrio eu hunain a chanolbwyntio ar y cynnwys a ddysgwyd, (Sullivan a Glanz, 2013, tud. 144). Cam cyntaf cynllunio astudiaeth gwers yw targedu'r sgil sydd angen ei wella a chynllunio gwers ar y cyd yn canolbwyntio ar ddatblygiad y sgil. Yn ôl Stigler a Hiebert (2009) rhaid i ddeilliannau’r astudiaeth fodloni anghenion athrawon a dysgwyr a rhaid iddynt gael eu cymell i’w defnyddio er mwyn iddo fod yn hyfyw. Mae hyn yn bersonol i’r ystafell ddosbarth gan fod pob plentyn yn dysgu'n wahanol ac mae pob ysgol yn unigryw ac efallai wedi sefydlu cynlluniau neu fodelau gwahanol. Gall rhai pethau weithio mewn un ysgol, efallai na fydd mewn ysgol arall. Golyga hyn bod astudiaeth gwers a gynhelir mewn un dosbarth yn bersonol ac yn bwrpasol i wella a chyfoethogi dysgu yn y sgil neu faes penodol. 

Cynhaliwyd yr astudiaeth gwers trwy ffilmio gwers a’i harsylwi, cyfweld â grŵp o ddisgyblion a thrwy fyfyrio gan ddefnyddio model Kolb, (Svinicki a Dixon, 1987), bydd y rhain yn cael eu trafod ymhellach ymlaen yn y traethawd. 

Arsylwad 
Dengys adroddiad Estyn (2018) esiampl o arfer effeithiol mewn lleoliad addysgol sy’n defnyddio arsylwadau gwers er mwyn cefnogi athrawon ac i ddatblygu a gwella agweddau ar eu harfer. Er enghraifft, mae'r disgyblion yn gwybod beth i'w ddisgwyl mewn gwersi ac yn teimlo eu bod yn cymryd mwy o ran yn eu dysgu ac mae'r athrawon yn frwdfrydig am y cyfleoedd i arloesi a datblygu eu medrau. O ganlyniad, mae'r pwyslais ar arfer dda wedi arwain at welliannau mewn addysgu a deilliannau disgyblion megis ym mhrofion mathemateg ac iaith. Gan ystyried hyn, roedd defnyddio’r dull arsylwi ar gyfer yr astudiaeth yn ddefnyddiol i gael mewnwelediad ar ba mor effeithiol yw’r siart ymddygiad wrth ei ddefnyddio i ddisgyblu neu wobrwyo disgyblion. Bwriad yr arsylwad oedd darganfod teimladau’r disgyblion mewn ymateb i’r siart pan fydd eraill yn symud i fyny neu i lawr, pan gafodd eu rhybuddio neu eu hatgoffa am y siart neu pan ddywedwyd wrthynt i symud i fyny neu i lawr. Byddai hyn yn rhoi gwell dealltwriaeth i’r ymarferwyr o'r hyn y mae'r plant yn ei feddwl ac yn ei deimlo am y siart gan fod angen buddsoddi’r disgyblion yn eu dysgu i wella a chyfrannu at ansawdd strategaethau yn y dosbarth, (Supporting Improving Primary Schools, 2005, t. 108).

I gynnal yr arsylwad, roedd angen ffilmio fy hun yn addysgu cyflwyniad, tasg ffocws a diweddglo gwers gan ddefnyddio iPad yr ysgol a'i harsylwi trwy ail-wylio a chymryd nodiadau ar ôl y wers. Ar ôl nodi'r prif ganfyddiadau, dileais y fideo. Defnyddiais amserlen arsylwi i gofnodi’r canlyniadau ac arsylwadau trwy ail-wylio'r fideo ac arsylwi ar dri phlentyn yn unig, (gweler atodiad 2). Dewisais dri disgybl ar hap gan fod gan bob aelod siawns gyfartal o gael ei ddewis fel cyfranogwr yn yr astudiaeth. Mae hyn yn rhoi’r sicrwydd mwyaf nad oes tuedd systematig yn bodoli yn y broses ddethol cyn cynnal yr astudiaeth, (Johnson a Christensen, 2003). Mae gan y tabl ddatganiadau yn seiliedig ar ymgysylltiad ac ymddygiad a cholofnau i dicio blychau ar gyfer y disgyblion oedd yn gweithredu’r ymddygiadau. Ystyrir y dull yma o gofnodi yn drefnus a syml sy’n arbed amser, yn ôl (Peacock, 2011, t. 112). 

Roedd y wers a recordiwyd yn wers ymarferol sef profi gwahanol ddeunyddiau i doddi bloc o iâ. Y prif reswm dros ddewis gwers ymarferol yw oherwydd bod mwy o gyfleoedd i weld cydadwaith a chydweithio rhwng disgyblion, sy’n gallu cael effaith amlwg ar lunio ymddygiad plentyn yn ystod dysgu, (Adams, 2009). Am y rheswm hwn, dynoda Mullhall (2003) roeddwn yn gallu cael cipolwg ar ryngweithiadau mewn cyd-destun naturiol a gweld dylanwad y dysgwyr eraill. Fe wnaeth hyn fy ngalluogi i weld sut effeithiodd yr amgylchedd dysgu â’r siart ar eu hymddygiad a chydweithrediad wrth iddynt arbrofi ar y cyd a rhannu offer a’u syniadau. 
Yn cyferbynnu gyda’r ddamcaniaeth bod plant yn eu cyd-destun naturiol, yn ôl astudiaeth arall, mae dull arsylwi trwy fideo yn cyfyngu ar effaith ‘Hawthorne’, sef y posibilrwydd o gyfranogwyr yn newid eu hymddygiad, (Asan a Montague, 2014). Disgrifir hyn fel cyfranogwyr ymchwil yn ymddwyn mewn ffordd arbennig i gwrdd â disgwyliadau'r ymchwilydd. Hynny yw, disgybl yn ymddwyn yn wahanol i’r arfer o flaen y camera yn y dosbarth. Ystyria Gerrish a Lacey (2010) hyn yn un o'r beirniadaethau cryfaf yw y gall presenoldeb yr arsylwyr ddylanwadu ar ymddygiadau’r cyfranogwyr. 

Cyfweliad 
Dywed Dewey (2008) nad yw arsylwi’n unig yn ddigon i ymchwilio, mae’n rhaid i ni ddeall arwyddocâd beth mae’r cyfranogwyr yn gweld a chlywed i weithredu’r canlyniadau gorau. Yn ogystal â’r arsylwad, cynhaliais gyfweliad gyda disgyblion y dosbarth gan mai cyfweliadau yw’r dull mwyaf cyffredin o gasglu data i archwilio safbwyntiau, ymddygiad a phrofiadau, (Einarsdóttir, 2007). Er mwyn ymchwilio yn ddyfnach i’w meddyliau am y siart ymddygiad, cynhaliais gyfweliad lled-strwythuredig â’r 3 disgybl a fu’n rhan o’r arsylwad. Yn wahanol i'r arsylwad, nod y cyfweliad oedd deall pa fathau o ymddygiad sy'n ddisgwyliedig a chael eu hystyried yn 'dda' neu 'ddrwg' a pha ymagweddau sy'n haeddiannol symud i fyny neu i lawr y siart. 

Honna Galletta a Cross (2013) mae cyfweliad lled-strwythuredig yn darparu ar gyfer ystod o nodau ymchwil gan eu bod yn ymgorffori cwestiynau penagored a chwestiynau caeedig sy'n ennyn data o brofiadau a barn. Gofynnais gwestiynau agored a oedd yn caniatáu i'r disgyblion roi ateb rhydd yn cynnwys eu barn ac enghreifftiau, esiampl o hyn yw ‘Sut mae'n gwneud i chi deimlo pan fyddwch chi'n symud i lan neu lawr y siart?’, (gweler atodiad 3). Amrywiodd yr atebion, gyda rhywfaint o gymorth, o deimladau hapus a thrist i'r plant yn egluro pryd y cawsant brofiad o symud i fyny neu i lawr y siart. Yn ogystal, gofynnais gwestiynau caeedig lle atebwyd 'ie' neu 'na', enghraifft yw ‘Ydych chi'n hoffi pan mae’r athrawes yn canmol eich gwaith?’. Gan fod y disgyblion a ddewiswyd ar lefelau gallu gwahanol, roedd yn elfen bwysig cynnwys ystod o gwestiynau agored a chaeedig i dargedu pob un. Enghraifft o arfer dda gan Estyn (2015) yw ymarferwyr mewn canolfan plant yn gwella dealltwriaeth y dysgwyr o’r medrau a addysgir trwy ddefnyddio cwestiynau agored a chaeedig yn effeithiol. Dengys hyn bod defnyddio amrywiaeth o gwestiynau yn galluogi plant i ddatblygu eu sgiliau meddwl ac ymchwilio ymhellach. Profodd y cwestiynau caeedig yn y cyfweliad yn fwy addas i'w hoedran ac am eu gwahanol lefelau o allu.

Er bod cyfweliadau strwythuredig yn fwy trefnus a hawdd i gymharu atebion a bod gan yr ymchwilydd fwy o reolaeth dros y cyd-destun a'r amgylchedd, Seale (2012), awgryma Queirós, Faria, ac Almeida (2017) bod cyfweliadau lled-strwythuredig yn caniatáu addasiadau i bennu gwybodaeth fanwl a chraff. Roedd mwy o ryddid yn y cyfweliad lled-strwythuredig a llwyddais i ymhelaethu ar yr atebion yn fanylach er mwyn annog cyfathrebu gyda’r dysgwyr a rhoi cyfleoedd i ddarganfod y rhesymau y tu ôl i'r atebion. 

Myfyrio
Noda Dewey (1998) bod dealltwriaeth yn cael ei sicrhau trwy rinwedd myfyrio sy'n cysylltu â'i ganlyniadau ac mae dysgu yn digwydd wrth fyfyrio ar brofiad penodol. Diffiniodd Dewey fyfyrio fel ystyriaeth weithredol, barhaus, a gofalus o unrhyw gred neu ffurf ar wybodaeth mewn ffyrdd sy’n ei chynnal a’r casgliadau pellach. I fyfyrio ar yr astudiaeth hon, defnyddiwyd model Kolb a chynrychiolir y ddamcaniaeth dysgu gan gylch dysgu pedwar cam. Mae’r rhain yn dechrau gyda phrofiad diriaethol ac yn dilyn gydag arsylwi a myfyrio sy'n arwain at ffurfio cysyniadau haniaethol (fel dadansoddiad) a chyffredinoli casgliadau. Defnyddir i brofi rhagdybiaeth mewn sefyllfaoedd bellach, gan arwain at brofiadau newydd yn y dosbarth, (Svinicki a Dixon, 1987). Yn y cam cyntaf (profiad diriaethol) nodais y sefyllfa benodol sef y ffordd y defnyddir y siart ymddygiad yn disgrifio'r ymddygiadau sy'n gysylltiedig ag ef, (gweler atodiad 5) Mae'r rhain yn cynnwys siarad Cymraeg, gwrando ac ateb cwestiynau. Yn ail, myfyriais yn ddyfnach ar yr hyn sydd wedi digwydd yn y profiad, yr hyn a weithiodd yn dda ac y gellid ei wella. Enghraifft o hyn yw’r dylanwad ar ddisgyblion eraill wrth i ddisgybl symud ar y siart, boed yn gadarnhaol neu'n negyddol. Er bod rhai disgyblion yn teimlo’n siomedig wrth symud i lawr y siart, cafodd hyn effaith ar eraill wrth iddynt geisio osgoi ailadrodd yr ymddygiad. Ar gyfer y rhan nesaf, esboniais sut i wella a beth sydd angen ei wneud i ddefnyddio’r siart i’r effaith fwyaf. Mae hyn yn cyfeirio at ddealltwriaeth y disgyblion o’r ymddygiadau sylfaenol a fydd yn eu harwain i symud ar y siart. Yn olaf, mae’n bwysig ystyried unrhyw sylwadau a myfyrdodau yn ogystal â llenyddiaeth i ddefnyddio yn y dosbarth er mwyn creu sail i’r cylch nesaf. 


Ystyriaethau moesegol
Mae ymchwil sy’n ymwneud ag addysg yn amrywiol a chymhleth ond mae angen ceisio gwella gwybodaeth a dealltwriaeth o bob agwedd gan ei fod yn hanfodol ar gyfer ein democratiaeth a’n lles cymdeithasol, (BERA, 2022). Felly, wrth gynnal yr astudiaeth gwers dilynais ganllawiau moesegol British Educational Research Association (BERA) a’r Côd Ymddygiad ac Ymarfer Proffesiynol ar gyfer Cofrestreion gyda Chyngor y Gweithlu Addysg (CGA). Disgwylir bod caniatâd gwirfoddol, gwybodus y cyfranogwyr i gymryd rhan mewn astudiaeth yn cael ei sicrhau ar ddechrau'r astudiaeth, ac mae angen i’r ymchwilydd fod yn agored i'r posibilrwydd y gall cyfranogwyr dynnu'n ôl am unrhyw reswm ac ar unrhyw adeg. Er mwyn derbyn caniatâd gwirfoddol, gwybodus y disgyblion defnyddiwyd dull addas sy'n gyfarwydd i'r plant gan eu bod yn ei ddefnyddio'n ddyddiol, sef bodiau i fyny/bodiau i lawr. 

Cydnabyddir nad oedd yn bosibl sicrhau anhysbysrwydd yn yr arsylwad a dyna pam roedd cael caniatâd rhieni (oherwydd bod y plant o dan 18) i fod yn rhan o'r fideo yn hanfodol. At hyn, roedd yn hollbwysig sicrhau bod yr holl gyfranogwyr yn deall pwrpas yr astudiaeth. I sicrhau bod y canllawiau yma yn cael eu bodloni, anfonais ffurflen ganiatâd at rieni yn egluro'r astudiaeth, pam fod cyfranogiad eu plant yn angenrheidiol, beth yw cynnwys yr arsylwad a beth fydd yn digwydd i'r wybodaeth a ddarperir ganddynt, (gweler atodiad 4). Noda Dogra, O’Reilly a Ronzoni (2013, t. 27) pwysigrwydd ymreolaeth cyfranogwyr i wneud eu dewisiadau eu hunain yn seiliedig ar ddealltwriaeth resymol o'r ymrwymiad sy'n rhan o'r astudiaeth felly mae'n hollbwysig bod cyfranogwyr yn deall pwrpas yr astudiaeth cyn cymryd rhan. 

Ar wahân i ganllawiau BERA, roedd angen ystyried risgiau posibl i'r cyfranogwyr a'r ymchwilydd. Enghraifft o risg sy’n amharu ar y cyfranogwyr yw’r effaith ar hunan-barch y disgyblion nad oedd wedi cael eu dewis fel cyfranogwr yn yr ymchwil. Yn seiliedig ar hyn, risg sy’n ymwneud â’r ymchwilydd yw’r posibilrwydd o gael fy nghyhuddo o ffafriaeth gan ddisgyblion sydd ddim yn rhan o’r cyfweliad grŵp. Y ffordd fwyaf teg i osgoi’r rhain oedd trwy ddewis plant ar hap i gymryd rhan. Gwneir hyn trwy ddewis enwau allan o het. Cwblhawyd ffurflen foeseg (gweler atodiad 1) a chafodd ei gymeradwyo cyn y diwrnod ymchwil er mwyn sicrhau bod pob agwedd foesegol o’r ymchwil yn cael eu hystyried.


Crynodeb a chanfyddiadau’r astudiaeth gwers 
Fel y nodwyd ar ddechrau'r traethawd, nid oeddem yn gallu cwblhau’r ddau gylch astudiaeth gwers, (Dudley, 2014), oherwydd y sefyllfa gyda phandemig Covid-19. Felly, nid oes data ar gael ynglŷn ag addasiadau mewn ymateb i’r wers yn y cylch cyntaf. Serch hynny, casglwyd data o'r arsylwad a chyfweliad grŵp i geisio ateb y cwestiwn ymchwil a chynnig rhai addasiadau ac argymhellion. 

Yn ôl y disgwyl, roedd y disgyblion yn gyffrous am wneud arbrawf ymarferol ac roedd eu hymddygiad wedi cynhyrfu yn ystod y cyflwyniad. Golyga hyn fy mod wedi cael cyfleoedd i gyfeirio a’u hatgoffa am y siart yn syth. Ar y cyfan, pan ddefnyddiwyd y siart neu pan gyfeiriwyd ati, roedd y plant yn dangos ymgysylltiad gwell ac yn ceisio newid eu hymddygiad. Roedd eu hymgysylltiad i'w weld yn gyson drwy gydol y wers oherwydd ei fod yn bwnc newydd a diddorol ond roedd eu hymddygiad wedi amrywio.

Wrth arsylwi ac ail-wylio’r wers, sylweddolais fod llawer o’r disgyblion yn dangos agwedd cadarnhaol tuag at ei gilydd wrth i rai symud lan y siart, roedden nhw’n gwenu a hapus. Fel yr amheuir, roedd rhai o’r disgyblion yn ceisio ailadrodd yr ymddygiad yma er mwyn iddynt hefyd cael cyfle i symud lan y siart. Y rheswm am hyn yw oherwydd bod plant yn dysgu ac yn dynwared ymddygiadau pobl eraill, yn ôl Bandura a Hall (2018). Pan fyddai plentyn yn dangos ymgysylltiad parhaus, yn ateb cwestiwn neu'n dangos ymddygiad da trwy eistedd yn smart a gwrando, roedd yn modelu ymddygiad da i’r eraill ac yn haeddiannol o symud i fyny'r siart. Cafodd hyn effaith ar blant eraill gan eu bod am wneud ymdrech i symud ar y siart hefyd. Ar adegau pan roedd y disgyblion wedi cynhyrfu, cyfeiriais at y siart drwy atgoffa’r disgyblion y byddent yn symud i lawr os oeddent yn parhau i fod yn uchel neu’n siarad dros ei gilydd. Roedd hyn wedi targedu’r disgyblion penodol yn syth a dal eu sylw, gwellodd eu hymddygiad ar ôl cael eu rhybuddio. Dengys canfyddiadau'r arsylwad y gellir mesur ymgysylltiad ac ymddygiad disgyblion yn seiliedig ar agweddau penodol fel perfformiad, rhyngweithio, ac agwedd at ddysgu. 

Fodd bynnag, amlyga Mayo (2013) ar ddibynadwyedd arsylwi ar ymgysylltiad oherwydd ei fod mor oddrychol, a gallai'r hyn a welwch fod yn hollol wahanol i'r gwirionedd. Mewn geiriau eraill, gall un disgybl sy’n edrych i ran arall o’r dosbarth ond yn meddwl yn ddwfn yn gallu cael ei gamgymryd am freuddwydio. Mae hyn yn effeithio ar ddibynadwyedd y data oherwydd nid ydym yn ymwybodol os mae hyn yn wir neu’n ddilys. Awgrym i gynnwys y math hwn o ymddygiad yn y data fyddai trwy newid yr amserlen arsylwi fel y gellir ei hychwanegu at ddata arall, efallai trwy ychwanegu blwch ar gyfer sylwadau ychwanegol. Un cyfyngiad arall ar ddefnyddio’r dull arsylwi strwythuredig yw y gallai rhai agweddau fel hyn cael eu hanwybyddu gan nad oeddent ar yr amserlen, (Sim a Wright, 2000, tud. 81). Wrth ddefnyddio'r daflen hon, ni ystyrir am ymddygiadau eraill gan fod y rhestr yn gyfyngedig i ymddygiadau ac agweddau penodol. Cynnig arall i nodi’r data yn fwy eglur a phersonol i bob disgybl yw defnyddio graddfa Leuven i sgorio rhwng 1-5 i bob disgybl ar sail lefel eu hymgysylltiad neu weithredoedd, (Laevers a Heylen, 2003, t. 47). Os mae disgybl yn cael sgôr rhif 1, mae’n golygu nad yw’n ymddangos unrhyw ymgysylltiad ac os caiff sgôr o 5 mae’n golygu ei fod yn dangos ymglymiad dwys, parhaus yn y gweithgaredd. Mewn sefyllfa lle nad yw’n glir os yw disgybl yn breuddwydio neu’n meddwl yn ddwfn, gellir dyfarnu 3 oherwydd yr ystyrir ei fod yn ‘gwneud rhywbeth’ megis gwrando neu feddwl.

Ymatebodd y disgyblion yn weddol dda yn ystod y cyfweliad ac roeddent yn awyddus i ateb fy nghwestiynau. Roedd cynnal cyfweliad grŵp gyda thri chyfranogwr yn ffordd fuddiol o glywed a gwrando ar eu meddyliau a barn ond roedd yn anodd sicrhau bod y disgyblion yn deall y cwestiynau yn glir oherwydd safon eu hiaith Gymraeg. Un her oedd cael atebion wrth y plant trwy ofyn cwestiynau a cheisio hybu’r Gymraeg. Daw tua 34% o ddisgyblion yr ysgol o gartrefi lle mae o leiaf un rhiant yn siarad Cymraeg a gan fod mwyafrif y plant yn dod o gartrefi di-gymraeg mae’r ysgol yn ceisio hyrwyddo’r iaith lle bynnag mae modd, Estyn (2017). Roedd yn amlwg bod angen llawer o gefnogaeth arnynt i ateb y cwestiynau yn ystod y cyfweliad. Gwnaethpwyd hyn trwy fwydo llawer o'r eirfa a defnyddio geiriau Saesneg ar adegau.

Her arall oedd annog y plant i esbonio’u hatebion. Roedd yn ddefnyddiol i gyfeirio at brofiadau yn hytrach na gofyn cwestiynau caeedig. Er enghraifft, roedd gofyn 'Meddyliwch yn ôl i…' yn gweithio'n well i rai plant oherwydd eu bod yn cysylltu'n ôl â'r profiad o symud i fyny neu i lawr y siart. Yn ogystal â hyn, dysgais fod rhoi opsiynau iddynt ddewis, megis 'hapus' neu 'gyffrous', yn ffordd dda i'w cynorthwyo i feddwl am eu hatebion eu hunain. Roedd yn rhaid i mi ystyried eu hoedran yn ogystal â'u hanallu i siarad Cymraeg yn rhugl. Ystyria Hoff a Shatz (2009) hyn yn ffactor sy’n effeithio ar ddilysrwydd yr atebion oherwydd rydym yn ansicr os yw'r atebion yn rhai gwirioneddol a gallai fod tuedd tuag at yr atebion wrth annog a helpu’r disgyblion i ateb.

Ffordd arall o gefnogi’r plant a’u hannog i siarad gan osgoi tuedd fyddai defnyddio adnoddau fel lluniau neu deganau, (Cohen, Manion a Morrison, 2013, t. 434). Syniad ar gyfer yr astudiaeth hon i annog mwy o syniadau ar ymddygiadau, meddyliau a theimladau fyddai dangos lluniau o wynebau emosiwn (hapus a thrist) neu weithrediadau ymddygiad gwahanol i'r disgyblion eu grwpio neu eu didoli yn y drefn gywir. 


Casgliad ac argymhellion

Y prif beth rydw i wedi'i ddysgu am gynnal astudiaeth gwers yw ei fod yn caniatáu i addysgwyr gysylltu theori ag ymarfer a phrofi gyda modelau neu strategaethau posibl. Trwy fyfyrio ar yr hyn a ddysgais o’r cyfweliad ac arsylwad, er mwyn i ddysgu digwydd, rhaid i'r ymddygiadau sy’n cael ei wobrwyo fod yn ystyrlon ac yn briodol a dyna pam ei bod yn bwysig nodi'r ymddygiadau hyn a thynnu sylw atynt trwy ddefnyddio’r siart ymddygiad. Er bod pob disgybl yn deall pwrpas y siart, mae'r un mor bwysig eu bod yn deall pa ymddygiadau a gweithredoedd sy'n adlewyrchu hynny. Byddai’n syniad sicrhau bod pob plentyn yn ymwybodol o’r ymddygiad sy’n ddisgwyliedig ac enghreifftiau o’r rhain pan fyddant yn dechrau yn y dosbarth. At hyn, dysgais y gall dylanwad arsylwr neu gamera newid ymddygiad disgyblion fel y maent am geisio creu argraff dda. Pe bawn i'n gwneud arsylwad arall, byddwn yn ceisio cuddio'r camera a'i gadw o'r golwg er mwyn osgoi newid yn ymddygiad y disgyblion a’i wylio mewn cyd-destun gwbl naturiol. Awgrym ar gyfer ymchwil pellach yn dilyn yr astudiaeth hon yw ymchwilio i strategaeth gwobrwyo bersonol a arweinir gan syniadau'r disgyblion, gan fod llais y disgybl yn cymryd rhan mewn gwella arfer dda yn y dosbarth.
Yn bersonol i mi, teimlaf fod yr ymchwil hwn wedi caniatáu i mi atgyfnerthu fy nealltwriaeth o ymagweddau ymchwil yr Athrofa sef i fod yn ymchwilydd medrus a moesegol wrth ddadansoddi a gwerthuso’n feirniadol a sicrhau bod arfer moesegol yn cael ei fodloni, Yr Athrofa (2022). Rwyf hefyd wedi gallu ehangu fy ngwybodaeth am y safon SAC ‘Ymdrech barhaus a gwydnwch dysgwyr’ wrth gynnal astudiaeth yn seiliedig ar glod a disgyblu, (Llywodraeth Cymru, 2018).
Gwerthfawrogaf y cyfle i gwblhau'r astudiaeth hon ac rwy’n ddiolchgar i'r cyfranogwyr a gymerodd ran. Mae canfyddiadau’r astudiaeth yn fudd i’m datblygiad personol a phroffesiynol a gallaf ymgorffori’r wybodaeth hon wrth symud ymlaen i’r dyfodol. 

